
Gwerthusiad beirniadol a nodi’r camau dysgu ac addysgu nesaf gan ganolbwyntio ar astudiaeth achos am ddysgwr unigol neu grŵp o ddysgwyr, wedi’i seilio ar ddigwyddiad critigol a arsylwyd. 

Cyflwyniad
Yn y traethawd hwn, trafodir amrywiaeth o lenyddiaeth a phynciau yn ymwneud â datblygiad plant, addysg, anghenion dysgu, llesiant, addysgeg, tlodi, amddifadedd, ymddygiadaeth, safonau dysgu proffesiynol a datblygiad proffesiynol y darpar athro.
Cyflwynwyd canfyddiadau’r broses arsylwi a’r digwyddiadau critigol adnabuwyd y darpar athro wrth arsylwi yn yr ysgol leoliad. Felly, gwerthusiad beirniadol sy’n nodi camau dysgu ac addysgu nesaf yw’r traethawd hwn. Yn ogystal, nodwyd y pwysigrwydd a’r effaith o arsylwi, werthuso ac adfyfyrio’n feirniadol mewn cyd-destun addysg er mwyn gyrru gwelliannau, ymestyn dychymyg dysgwyr, datblygu darpariaeth a chynnig argymhellion proffesiynol.
Ceir mewnweliad i’r heriau a’r rhwystrau wynebau addysgwyr heddiw yn y traethawd hwn a thrafodir y datblygiadau ac argymhellion proffesiynol diweddar sydd bellach ar waith yn y proffesiwn addysg megis Cwricwlwm i Gymru, Y Deuddeg Egwyddor Pedagogaidd, Deddfwriaeth Anghenion Dysgu Ychwanegol a Hawliau Plant. Yn ogystal, gwneir cysylltiadau rhwng athroniaethau a damcaniaethau hanesyddol a diweddar.

Y Rôl Adfyfyrio Beirniadol
“Critical reflection will allow teachers to identify what they do well and what they need to do to improve in their practice” (Forde et al 2006 t. 66).
Mewn cyd-destun addysgu a dysgu, cyniga’r broses o adfyfyrio’n feirniadol modd i athrawon adnabod cryfderau a gwendidau yn eu haddysgu. Dadleua Fitton et al (2010) mai’r broses o adfyfyrio’n feirniadol a gwerthuso yw’r modd mwyaf effeithiol i athrawon a darpar athrawon adnabod ymddygiadaeth, tangyflawni, cyrhaeddiad a materion emosiynol dysgwyr. Yn yr un modd, dadleua Woods (2015) mai gwerthuso ac adfyfyrio yw’r adnodd gorau i athrawon a darpar athrawon ganfod tystiolaeth, asesu cynnydd ac adnabod sgiliau’r dysgwyr maent yn eu haddysgu er mwyn cynllunio’n fwy effeithiol ar gyfer gwersi’r dyfodol. Er mwyn cynllunio cyfleoedd cyfartal i ddysgwyr ddatblygu’n gyfiawn, dylai athrawon ystyried addysgeg, arsylwi ar blant a phobl ifanc, asesu cynnydd eu dysgwyr, gwerthuso eu perfformiad presennol ac adfyfyrio’n feirniadol yn rheolaidd drwy ddilyn canllawiau modelau adfyfyrio damcaniaethwyr addysgol: Brookfield 1995, Gibbs 1988 a Schön 1983 (Gill, Luff a Papatheodorou 2012).
Datblyga’r proffesiwn addysg yng Nghymru’n barhaus ac enghraifft ddiweddar o effaith bositif athrawon ac arweinwyr addysg yn adfyfyrio’n feirniadol ar lefel rhanbarthol a chenedlaethol yw’r Cwricwlwm newydd: Cwricwlwm i Gymru. Daw Cwricwlwm i Gymru i rym ym Medi 2022 ym mhob ysgol Gynradd ac Uwchradd yng Nghymru a bwriedir y newid hwn gynnig gwell gyfleoedd i ddysgwyr feithrin amrywiaeth o sgiliau allweddol a ffynnu i fod yn ddinasyddion egwyddorol ac annibynnol. (Dyfodol Llwyddiannus 2015).
Drwy ymchwilio’r dylanwadau ar addysg yng Nghymru heddiw, daw i’r amlwg fod credoau’r damcaniaethwyr Dewey, Piaget, Erikson a Bowlby wrth wraidd arloesi Cwricwlwm newydd sbon. Teimla’r damcaniaethwr Dewey mai adfyfyrio a gwerthuso’n barhaus yw’r modd mwyaf effeithiol i athrawon ac arweinwyr addysg adnabod hen arferion ac arddulliau addysgu ni ddylanwadu’n bositif ar ddysgwyr bellach (Gill, Luff a Papatheodorou 2012). Gellid dadlau mai dyma un o’r credoau sydd wrth wraidd diwygio’r cwricwlwm presennol yng Nghymru o ganlyniad i ddisgyblion brofi hen Gwricwlwm a chyfleoedd cyfyngedig. Pwysleisia’r Athro Donaldson dylai plant a phobl ifanc Cymru profi creadigedd ac amrywiaeth o brofiadau sy’n gysylltiedig â’u hardaloedd lleol, diwylliant a gwlad er mwyn datblygu i fod yn ddinasyddion annibynnol, egwyddorol, deallus a hyderus (Dyfodol Llwyddiannus 2015).  
Honna Smidt (2015) y dylai athrawon adfyfyrio a gwerthuso mewn cyd-destun addysg er mwyn adnabod ac ail ystyried eu rhyngweithiadau â disgyblion. Yn ogystal, teimla Buchanan a Cosenza (2018) cyniga’r broses o adfyfyrio’n feirniadol cyfle i addysgwyr ddatblygu’n broffesiynol ac ail-strwythuro cynnwys eu gwersi er mwyn gwella ansawdd darpariaeth bresennol yr ystafell ddysgu.
“John Dewey (1991) defined reflection as active, persistent, and careful consideration of any belief” (Gill, Luff a Papatheodorou 2012 t.101).
Drwy ystyried y safbwyntiau hyn, gellid dadlau mai rôl adfyfyrio a’r broses werthuso yw’r modd fwyaf effeithiol i athrawon a darpar athrawon adnabod eu perthnasoedd â dysgwyr yn ogystal â’u gwendidau a chryfderau. Datblygiad proffesiynol a well ddarpariaeth dylai fod wrth wraidd adfyfyrio’n feirniadol er mwyn dylanwadu’n bositif ac yn fwy effeithiol ar ddysgwyr y tro nesaf cawn eu dysgu (Buchanan a Cosenza 2018).
Honna Owen (2017) fod gan athrawon amryw rôl allweddol o fewn y proffesiwn addysg ond un o’r cyfrifoldebau pwysicaf sydd gan athrawon yw adnabod dysgwyr sydd ag ADY a chynllunio deunyddiau addysgu priodol ar eu cyfer. Yn debyg i hyn, pwysleisia Gill, Luff a Papatheodorou (2012 t.102) dylai addysgwyr defnyddio strwythur model adfyfyrio Gibbs er mwyn adnabod a deall sut mae dysgwyr ag anghenion addysgiadol, emosiynol ac ymddygiadol yn dysgu orau. Ffocysau model adfyfyrio Gibbs ar ymwybyddiaeth deimladau dysgwyr a phwysleisia mai chew cham sydd i’r broses hon: arsylwi, meddylfryd a theimladau cychwynnol, gwerthuso ac adfyfyrio pellach, dadansoddi, dehongli a gwerthuso i greu cynllun gweithredu ar gyfer gwell ddarpariaeth. Yn atodol, pwysleisia Bates (2016) bod arsylwi, gwerthuso ac adfyfyrio’n feirniadol mewn awyrgylch addysgu yn fodd effeithiol i adnabod gwendidau a chryfderau dysgwyr ag anghenion. Adnabuwyd Bates (2016) model ymddiriedaeth berthynol Bryk a Schneider fel modd strwythuredig i athrawon wella ansawdd addysgu a dysgu gan i’r model adfyfyriol hwn ffocysu ar bedwar maes penodol o ddatblygiad addysgiadol sef parch, cewc, cyfanrwydd a chymhwysedd.
Noda lawer o lenyddiaeth bod sawl model o adlewyrchu arfer adfyfyriol ar waith yn y sector addysg heddiw a dylai addysgwyr ac arweinwyr ysgolion ddilyn strwythur y modelau hyn er mwyn nodi camau cynnydd dysgwyr, adfyfyrio’n feirniadol, cynhyrchu adroddiadau a chyflwyno argymhellion (Forde et al 2006; Dyfodol Llwyddiannus 2015; Smidt 2015). Noda Bates (2015) fod model Tacsonomi Bloom yn fframwaith effeithiol ar gyfer adfyfyrio’n feirniadol wrth iddo brofi dealltwriaeth a chaniatáu cwestiynu a meddwl beirniadol. Mae gan fodel Tacsonomi Bloom chew cham: gwerthuso, synthesis, dadansoddi, ymroddiad, amgyffrediad ac adnabyddiaeth (Bates 2015). Yn yr un modd, mae model arfer adfyfyriol Kolb yn fframwaith effeithiol ar gyfer adfyfyrio’n feirniadol a phedwar cam sydd i’r model hwn: profiad gwreiddiol newydd, arsylwi adfyfyriol, cysyniadol/dysgu o’r profiad ac arbrawf gweithredol (Bates 2015). Enghraifft o fodel arfer adfyfyriol arall yw gwaith Schon. Mae model arfer adfyfyriol Schon yn cwmpasu’r un dibenion a model arfer adfyfyriol Kolb, ond yn hytrach na phedwar cam, dim ond dau brif gam sydd i’r model adfyfyriol hwn sef gwerthuso ac adfyfyrio wrth i’r weithred/gwers ddigwydd ac adfyfyrio ar ôl i’r digwyddiad/gwers gymryd lle (Gill, Luff a Papatheodorou 2012).
Mewn cymhariaeth, mae strwythur modelau Schon, Kolb a Bloom yn cynnig modd strwythuredig i addysgwyr a darpar athrawon asesu, gwerthuso ac adfyfyrio’n feirniadol er mwyn dysgu a datblygu gwell ddealltwriaeth mewn amrywiaeth o feysydd ar gyfer addysgu’r dyfodol.
Wrth i athrawon a darpar athrawon fynd ati i arsylwi addysgu a dysgu, gwerthuso eu canfyddiadau ac adfyfyrio’n feirniadol, dylid cadw meddwl agored (Woods 2015). Yn debyg, honna Gill, Luff a Papatheodorou (2012) dylai unrhyw un sy’n arsylwi ar blant a phobl ifanc beidio caniatáu ffactorau megis ymddygiadaeth, atgofion plentyndod, ansicrwydd, emosiwn a chasineb i ddylanwadu ar eu canfyddiadau.
Felly, drwy ystyried y safbwyntiau hyn, daw i’r amlwg fod rhaid i athrawon a darpar athrawon buddsoddi llawer o amser i adfyfyrio’n feirniadol a gwerthuso addysgeg. Ond ar y llaw arall, mae gwerthuso ac adfyfyrio beirniadol yn ffyrdd effeithiol ac allweddol i athrawon adnabod anghenion dysgu, emosiynol, llesiant ac ymddygiadol dysgwyr (Buchanan a Cosenza 2018).    

Arsylwi – Cyd-destun yn yr Ysgol a’r Ystafell Ddosbarth
Pwysleisia’r ‘British Educational Research Association’ (BERA 2018) bwysigrwydd cyfrinachedd a chwrteisi wrth arsylwi ac ymchwilio dysgwr unigol neu grŵp o ddysgwyr a dylai unrhyw arsylwi a chymerir lle mewn lleoliadau addysgol ddigwydd mewn ffordd egwyddorol, foesol a di-farn. Yn yr un modd, meddai Fleming (2004 t24) dylid arsylwi, gwerthuso ac adfyfyrio addysgu a dysgu’n barhaus mewn ysgolion er mwyn sicrhau cydraddoldeb, tegwch a chysondeb i ddysgwyr. Wrth ystyried safbwyntiau BERA (2018) a Fleming (2004) rhaid i’r arsylwr barchu’r Ddeddf Gyfrinachedd sydd ar waith yng Nghymru yn ogystal â chanllawiau GDPR wrth arsylwi ar blant a phobl ifanc a chymryd cofnodion  
Disgyblion Ysgol Uwchradd, un ar ddeg a deuddeg mlwydd oed oedd dan sylw yn ystod y cyfnod arsylwi a chyfeirir at yr ysgol leoliad fel ysgol A yn y traethawd hwn. Lleolir yr ysgol mewn ardal ddifreintiedig ar gyrion dinas lle nad yw nifer o’r disgyblion yn dod o gartrefi cyfoethog. Ysgol Gyfun cyfrwng Cymraeg yw ysgol A a ddarperir addysg i ddysgwyr ystod oedran 11-18. Meddai Estyn (2019 t1) mynychai 800 o ddysgwyr ysgol A sy’n gynnydd ers yr arolwg blaenorol a honnwyd fod 30.2% o’r disgyblion yn byw yn ardaloedd 20% mwyaf difreintiedig Cymru. Mae gan 1.8% o’r disgyblion ddatganiad o anghenion addysgol arbennig ac mae 24% o’r disgyblion wedi eu hadnabod ar y gofrestr ADY sy’n uwch na’r ffigwr cenedlaethol o 22.9%. Yn ogystal, mae 10.6% o ddisgyblion ysgol A yn deilwng o brydiau ysgol am ddim (PYD).  
O ganlyniad i natur dalgylch ysgol A, gwynebai staff addysgu nifer o heriau yn ymwneud â thlodi, difreintra, lles, cyrhaeddiad ac iechyd meddwl. Dengys Estyn (2019 t2) bod ysgol A yn llwyddo i oroesi’r heriau hyn drwy flaenoriaethu lles dysgwyr a magu cymuned agored a phositif. Gweithreda ysgol A gwricwlwm cynhwysfawr, creadigol ac arloesol sy’n cynnig amrywiaeth o brofiadau a phynciau a addysgwyd gan arbenigwyr pynciol. Yn ôl (Halfpenny, Hayes, ac O’toole 2017 t14), dyfeisiodd y damcaniaethwr Bronfenbrenner model Systemau Ecolegol yn 1979 sy’n profi fod dysgwyr yn dysgu mewn camau gydol oes a thrwy brofi perthnasoedd positif, cariadus a pharhaus gydag addysgwyr a gofalwyr. Felly, cysyllta’r model o ddysgu hwn yn gryf ag ethos ysgol A.

Digwyddiad Critigol yn gysylltiedig â phedwar diben Donaldson
Prif ddiben arsylwi addysgu a dysgu yn ysgol A oedd adnabod tri digwyddiad critigol mewn cyd-destun awyrgylch addysgu. Amlinellir cysylltiadau rhwng y digwyddiad critigol a phedwar diben Cwricwlwm i Gymru yn y traethawd hwn a chysyllta chanfyddiadau’r arsylwr at awgrymiadau’r athro Donaldson ar sut dylai dysgwyr gael eu haddysgu yng Nghymru yn yr 21ain Ganrif. Adnabuwyd yr arsylwr amryw DC o fewn y cyfnod pontio ond penderfynwyd ffocysu ar un o’r rhain er mwyn cofnodi gwerthusiad beirniadol manwl a chywir ac i gynnal ymchwil pellach ym maes y digwyddiad. Ymddygiadaeth ac ymddygiad emosiynol yw brif ffocws y DC.
Diffinia Tripp (2011) Digwyddiad Critigol fel sefyllfa neu ddigwyddiad sy’n drobwynt arwyddocaol ym mywyd unigolyn a theimla i’r broses arsylwi addysgu mewn ysgolion ganiatáu modd cyfannol i adnabod ymddygiadaeth mewn cyd-destun addysg. Yn debyg, noda Fleming (2004) bod arsylwi addysgu mewn ysgolion yn fodd effeithiol i ddarpar athrawon adnabod arfer dda, addysgu effeithiol a phatrymau ymddygiadaeth, boed yn ymddygiad positif neu’n negyddol a theimla mai dyma’r strwythur dylid dilyn er mwyn adnabod DC. Drwy ystyried safbwyntiau Tripp (2011) a Fleming (2004), defnyddiwyd yr arsylwr fethodoleg cwestiynu, ymchwil, gwerthuso ac adfyfyrio er mwyn canfod well ddealltwriaeth o’r ymddygiadaeth a arsylwyd.
Arsylwyd y DC yn ystod gwers Ddrama rhwng 10:10 ac 11:00 ar ôl amser egwyl, a dyma oedd ail wers y diwrnod i’r dysgwyr oedd o dan sylw. Cysyllta bwnc y wers hon â’r Celfyddydau Mynegiannol sef un o’r chwe Maes Dysgu a Phrofiad (MDaPh) Cwricwlwm i Gymru (Dyfodol Llwyddiannus 2015). Lleoliad y wers oedd yr adran Ddrama a chyfuniad o drideg o fechgyn a merched gallu cymysg oedd yn bresennol.
Croesawyd athrawes B y dysgwyr i’r ystafell ddysgu gan osod y disgyblion mewn trefn eistedd benodol a drilio patrymau iaith bynciol ar lafar. Wrth i athrawes B gyflwyno’r wers, arddangosodd mwy nag un dysgwr ymddygiad heriol ac agwedd negyddol tuag at athrawes B a’i phwnc. Felly, dyma’r man yn ystod y wers lle bu’r arsylwr yn adnabod DC i’w cofnodi a’i ymchwilio ymhellach.
Creda Bates (2016 t54) rhaid i athrawon gynnal meddwl agored a pharodrwydd i addasu eu harddull o addysgu os ydynt am oroesi heriau ymddygiadol. Yn yr un modd, dadleua Smidt (2015 t38) y dylid cyfeirio at ddamcaniaeth Vygotsky sef y Parth Datblygiad Procsimal (Zone of Proximal Development) er mwyn deall rhesymeg ymddygiad heriol dysgwyr gan i blant a phobl ifanc aeddfedu ar adegau gwahanol a thrwy brofiadau. Yn ogystal, diffinia Bentham (2011 t20) ddamcaniaeth Vysgotsky o’r Parth Datblygiad Procsimol fel modd systematig i adnabod ymddygiad negyddol a phwysleisia y dylid canolbwyntio ar ymddygiad positif er mwyn dileu ymddygiad heriol. Felly, er mwyn deall gwir ystyr ymddygiadaeth y dysgwyr oedd yn herio athrawes B, teimla’r arsylwr y bu rhaid ymchwilio: anghenion dysgu, cefndir teuluol, dylanwadau cyfryngau cymdeithasol, dylanwadau cyfoedion, llesiant a thlodi.
Petai arweinydd y dysgu sef athrawes B wedi esbonio ei disgwyliadau o ran ymddygiad, cyrhaeddiad a’r modd bwriedir gwobrwyo dysgwyr am arddangos ymddygiad positif yn brydlon ar ddechrau’r wers, efallai na fyddai rhai dysgwyr wedi ei herio. Ar y llaw arall, cymerodd y DC hwn le o fewn munudau cyntaf y wers, yn dilyn cyfnod amser egwyl, felly rhaid ystyried os oedd angen mwy o amser a chefnogaeth ar rai dysgwyr i ymdawelu o ganlyniad i natur gweithgareddau amser egwyl megis, gêm bêl-droed a hyfforddiant rygbi. Yn sicr, dylanwadodd y gweithgareddau ymarfer corff ar lefelau sŵn ac egni'r dysgwyr.  
Goresgynnodd athrawes B yr ymddygiad heriol yn y pendraw drwy gyfeirio’r disgyblion at amrywiaeth o systemau gwobrwyo oedd ar waith yn ysgol A megis pwyntiau DoJo, sticeri a’r siart ymddygiad ac fel dilyniant, buodd hi’n cyfeirio at bolisi Arfer Adferol sydd ar waith ar lefel Sirol er mwyn disgyblu a datrys gwrthdaro rhwng disgyblion. Arsylwyd athrawes B yn ymdrin ag ymddygiadaeth negyddol drwy wobrwyo ymddygiad positif ac ymdrech. Bu’r dechneg hwn o ddisgyblu yn dylanwadu’n bositif ar ddysgwyr oedd yn tangyflawni ac yn arddangos ymddygiad negyddol. Gelwir y modd hwn o ddisgyblu yn ‘atgyfnerthu cadarnhaol’ a llwyddodd athrawes B i newid meddylfryd negyddol y dysgwyr o ganlyniad (Fitton et al 2010).
Honna Gray a Macblain (2015, t4) bod gwobrwyo ymddygiadaeth bositif yn fodd effeithiol i ddenu sylw disgyblion sy’n gam ymddwyn ac yn tangyflawni gan gyfeirio at ddamcaniaethau hanesyddol megis Pavlov, Thorndike, Watson a Skinner. Maent hefyd yn dadlau bod pwysleisio ar ymddygiadaeth bositif o flaen disgyblion sy’n arddangos ymddygiadaeth negyddol yn creu trobwynt ac yn fodd i ddileu gwrthdaro yn raddol. Felly, wrth ystyried y safbwynt hwn, defnyddiodd athrawes B y dechneg o atgyfnerthu cadarnhaol yn effeithiol a dylanwadodd yn bositif ar ddysgwyr oedd yn ei herio hi.
Felly, dyma oedd trobwynt y DC hwn wrth i athrawes B lwyddo i newid meddylfryd negyddol y dysgwyr oedd yn tarfu ar y wers. Yn ogystal, defnyddia hi systemau dethol megis ffyn lolipop i ddewis dysgwyr i gynnig ymatebion i gwestiynau a bu hyn yn fodd effeithiol a theg i osgoi gweiddi ar draws y dosbarth.    
Yn ystod y cyfnod arsylwi, holodd yr arsylwr athrawes B ynglŷn ag ymddygiadaeth a phatrymau cam ymddwyn y dysgwyr oedd dan sylw. Bu’r athrawes yn onest ac yn agored am heriau’r addysgu a chynigodd y trafodaethau rhwng y ddau fewnwelediad dwfn i’r rhwystrau dysgu a’r ADY oedd gan rhai o’r dysgwyr oedd yn bresennol. Yn dilyn y cyfnod arsylwi a’r drafodaeth, gellid dadlau fod prinder adnoddau, prinder cyllid, tlodi a chyflwr anfoddhaol adeiladau addysgu a’r pandemig byd eang presennol sef Covid 19 oll yn ddylanwadau negyddol ar addysg blant a phobl ifanc ysgol A. Yn ogystal, daeth i’r amlwg fod gan un o ddysgwyr y dosbarth ddiagnosis o ADY dwys sef ‘Attention Deficit Hyperactivity Disorder’ (ADHD) a derbynia’r disgybl hwn cymorth ychwanegol yn wythnosol gan staff arbenigol ysgol A a’r Awdurdod Lleol yn unol â’i Gynllun Datblygu Unigol (CDU).
Felly, cynigwyd y broses werthuso, drafod ac adfyfyrio cyfle i’r arsylwr ystyried effaith dylanwad y disgybl oedd â ADHD ar eu cyfoedion. Efallai mai dyma’r rhesymeg a’r seicoleg sydd wrth wraidd athrawes B yn anwybyddu’r ymddygiad heriol er mwyn clodfori a gwobrwyo pob ymddygiad positif. Yn atodol, cyfeiriodd athrawes B at y siarter Hawliau Plant sydd ar waith yn Ysgol A drwy gydol y wers i dargedu ymddygiad heriol a thangyflawni gan fod erthygl 28 Confensiwn y Cenhedloedd Unedig ar Hawliau Plant (CCUHP) yn honni mai gan bob disgybl yr hawl i ddysgu a mynd i’r ysgol (CCUHP 2021).  
Honna Owen (2017 t115) effeithia difreintra a thlodi’n negyddol ar lesiant, addysg a datblygiad cyffredinol plant a phobl ifanc a dylid cofio mai rhai dysgwyr ym mhob sefydliad addysgol yn profi’r anghyfiawnder hwn. Yn yr un modd, pwysleisia Smidt (2015 t4) dylai addysgwyr gyfeirio at ddamcaniaeth Vygotsky ar ddylanwadau diwylliannol er mwyn cynllunio ac addysgu gweithgareddau priodol a chynhwysol ar gyfer plant sy’n profi tlodi. Felly, drwy ystyried y safbwyntiau hyn a gwerthuso cynnwys y wers Ddrama, teimla’r arsylwr cynlluniodd athrawes B gweithgareddau priodol a chyfleoedd i’r dysgwyr ddatblygu sgiliau angenrheidiol megis cyfathrebu, cyd-weithio a thrafod. Yn ogystal, cysyllta chynnwys y wers yn gryf â un o bedwar diben Cwricwlwm i Gymru: cyfranwyr mentrus, creadigol sy’n barod i chwarae eu rhan yn llawn yn eu bywyd a’u gwaith (Cwricwlwm i Gymru 2015 t29).   
Adolygiad Llenyddiaeth
Yn bennaf, cyfeiria yr adolygiad llenyddiaeth hwn at dri maes addysgol a ddylanwadodd ar ddysgwyr y wers lle adnabuwyd yr arsylwr ddigwyddiad critigol: Anghenion Dysgu Ychwanegol (ADY), datblygiad plentyn, a llesiant ac ymddygiadaeth.
“Deep, empathetic connection can and should be combined with clear and firm boundaries that create needed structure in children’s lives” (Bryson a Siegel 2015 t. xxi). 
Dadlau Bryson a Siegel (2015) dylai athrawon ac arweinwyr ysgolion feithrin perthnasoedd positif, cariadus ac onest gyda phlant a phobl ifanc. Yn atodol, mae Arshad, Pratt a Wrigley (2020) yn honni dylai athrawon feithrin perthnasoedd positif â dysgwyr er mwyn cefnogi eu datblygiad meddyliol a chorfforol. Yn ogystal, dadlau Bentham (2011) ei fod yn allweddol i athrawon sefydlu awyrgylch a pherthnasoedd hapus, positif ac agored gyda phlant a phobl ifanc er mwyn iddynt brofi cydraddoldeb a chyfleoedd cyfartal i ffynnu ac i fod yn unigolion hyderus, iach a gwybodus. Drwy ystyried safbwyntiau'r awduron hyn, gellid dadlau mai’r adnoddau gorau i gefnogi datblygiad plentyn yw perthnasoedd positif, gofal, cariad a maeth.
Mewn cyferbyniad i hyn, awgryma lawer o lenyddiaeth fod prinder adnoddau a chyfleusterau, cyllideb, cam-drin, amddifadedd a thlodi oll yn ddylanwadau negyddol ar ddatblygiad plant a phobl ifanc (Macblain 2014 ac Arshad, Pratt a Wrigley 2020). Er mwyn goroesi’r rhwystrau hyn, diogelu dysgwyr, a chynnig dyfodol mwy llewyrchus i blant a phobl ifanc y dyfodol, mae gan ysgolion Cymru amrywiaeth o bolisïau a gweithdrefnau ar waith megis My Concern, Tîm o Amgylch y Teulu, Amddiffyn Plant ac Adfer Arferol. Yn ogystal, cyd-weithia ysgolion cynradd ac uwchradd ag asiantaethau allanol a gwasanaethau cyhoeddus megis yr Heddlu, y Frigâd Dân, Gwasanaethau Iechyd Meddwl Plant a’r Glasoed (CAMHS), NSPCC, Comisiynydd Plant Cymru (GIG Cymru 2021, NSPCC 2021 a Comisiynydd Plant Cymru 2021). Felly, drwy ystyried llenyddiaeth ddiweddar a chyhoeddwyd gan Lywodraeth Cymru, asiantaethau ac elusennau, daw i’r amlwg fod llawer o gefnogaeth ar gael i blant a phobl ifanc Cymru heddiw boed cefndir cyfoethog neu dlawd.  
O Fedi 2021, bu newid sylweddol i bolisïau, gweithdrefnau a seilwaith ADY yng Nghymru wrth i’r Ddeddf Anghenion Dysgu Ychwanegol dod i rym. Trawsnewidia’r ddeddfwriaeth ADY y system addysg yng Nghymru a phrif ddiben y Ddeddf hon yw gwella’r ddarpariaeth a chymorth presennol sydd ar gael i blant a phobl ifanc. Cytunwyd Llywodraeth Cymru â’r ddeddfwriaeth hon ar y 24ain o Ionawr 2018 mewn tribiwnal addysg yn dilyn sawl ymgyrch a thrafodaeth gan arweinwyr addysg ac arbenigwyr ADY. Teimla ymchwilwyr ac awduron y Ddeddf ADY bu rhaid diwygio ac ail-strwythuro’r ddarpariaeth bresennol oedd ar gael i ddysgwyr ag ADY er mwyn iddynt brofi cyfleoedd cyfartal i ddysgu a ffynnu. Felly, o ganlyniad i’r datblygiadau hyn, penderfynwyd arbenigwyr ac ymchwilwyr ni fydd disgyblion ag ADY yn derbyn datganiad a chynllun addysgol unigol bellach. Yn hytrach, byddant yn derbyn cynllun datblygu unigol (CDU) bydd yn ffocysu ar lesiant a datblygiad, a chysyllta’r modd newydd o adnabod dysgwyr ag anghenion yn naturiol a gwerthoedd a dibenion y Cwricwlwm newydd (Senedd Cymru 2020).
Cyniga Cwricwlwm i Gymru fframwaith a sylfaen gadarn i athrawon, arweinwyr ysgolion ac asiantaethau allanol ar y camau angenrheidiol dylid gweithredu i gefnogi datblygiad dysgwyr. Yn ogystal, hyrwydda Cwricwlwm i Gymru llesiant a datblygiad emosiynol dysgwyr Cymru gan bwysleisio’r dyletswyddau sydd ar athrawon ac aelodau o staff ysgolion i ddiogelu plant a phobl ifanc rhag niwed (Dyfodol Llwyddiannus 2015). Dadleua Woods (2015) dylai addysgwyr, seicolegwyr addysg a darpar athrawon gyfeirio at athroniaeth Bowlby ar ymlyniad wrth gynllunio gweithgareddau, arsylwi ar blant a phobl ifanc ac yn gwerthuso ymddygiadaeth disgyblion ag ADY. Sonia athroniaeth Bowlby ar ymlyniad am ddylanwadau cymdeithasol, a phrofiadau sy’n effeithio’n negyddol ar addysg a datblygiad plant megis tlodi, amddifadedd, cam-drin, crefydd, cefndir teuluol ac ysgariaeth. Yn debyg, honna Smidt (2015) fod athroniaeth Bowlby ar ymlyniad yn datgan mae rhaid i blant profi perthnasoedd ac amgylcheddau positif, hapus a chariadus yn barhaus er mwyn i’w hymennydd ddatblygu’n gyfiawn.
Felly, awgryma nifer o lenyddiaeth dylai addysgwyr a darpar athrawon gyfeirio at athroniaeth Bowlby ar ymlyniad wrth ymdrin â dysgwyr ag anghenion emosiynol, llesiant ac ADY. Cyfeiria’r traethawd hwn at amrywiaeth o lenyddiaeth sy’n cwmpasu’r heriau y gwynebau athrawon, darpar athrawon, arweinwyr ysgolion ac arbenigwyr addysg heddiw. Awgryma amrywiaeth o lenyddiaeth dylai thrawon gynllunio rhaglenni ymyrraeth, adnoddau addas a chyfleoedd addysgol i ddysgwyr goroesi heriau ac ymestyn eu gallu presennol drwy gyfeirio at athroniaeth Bowlby ar ymlyniad ac ystyried safbwyntiau damcaniaethwyr hanesyddol: Vygotsky, Brenfenbronner, Piaget, Maslow, Bloom, Erikson, Dewey a Dweck. Yn ogystal, dylai athrawon ac arweinwyr ysgolion cydweithio’n effeithiol ag asiantaethau allanol ac elusennau i gefnogi datblygiad plant a phobl ifanc megis CAMHS, NSPCC a Mind Cymru (Mind 2021).  
Pwysleisia Owen (2017) dylai addysgwyr gyfeirio at awgrymiadau’r damcaniaethwr Erikson er mwyn deall sut mae plant, pobl ifanc ac oedolion yn dysgu, datblygu a phrosesi a chofio gwybodaeth. Awgryma ymchwil a model camau datblygiadol seico-gymdeithasol Erikson fod plant, pobl ifanc ac oedolion ar lwybr dysgu parhaus a byddant yn profi wyth cam o ddatblygiad seicolegol ar hyd eu bywydau. Bu pob cam o’r model yn cynnwys cysyniadau o wrthdaro a datrys ac yn ôl Owen (2017), amlinella model camau datblygiadol seico-gymdeithasol Erikson y rhinweddau sydd angen ar blant, pobl ifanc ac oedolion i gyfrannu’n llwyddiannus i gymdeithas a goroesi methiant: gobaith, ewyllys, pwrpas/bwriad, cymhwysedd, ffyddlondeb, cariad, maeth a doethineb. Felly, drwy ystyried model camau datblygiadol seico-gymdeithasol Erikson, gellid dadlau fod rhai dysgwyr sy’n profi anawsterau cymdeithasol, emosiynol a llesiant heb ddatblygu un neu fwy o’r wyth rhinwedd.
Drwy astudio llenyddiaeth ddiweddar a hanesyddol sy’n cwmpasu datblygiad plant a phobl ifanc, ADY, llesiant, tlodi, cam-drin, llwyddiant academaidd, ymddygiadaeth a datblygiad emosiynol, gellid dadlau mai addysgwyr heddiw yn gwynebu nifer o heriau a rhwystrau. Bu Cwricwlwm i Gymru 2022 yn fodd newydd a chreadigol i addysgwyr gynllunio, asesu a gwerthusuo datblygiad a chyrhaeddiad disgyblion. Awgryma Dyfodol Llwyddiannus (2015) fod angen newid sylweddol ar gwricwlwm presennol Cymru wrth i ddysgwyr profi cyfleoedd a phrofiadau cyfyng yn ôl yr hen gwricwlwm. Felly, cyniga’r cwricwlwm newydd a ddaw i rym yn 2022 well gyfleoedd i ddysgwyr ffynnu, ac yn naturiol, bu llawer o gyffro ymhlith disgyblion, darpar athrawon ac athrawon sydd newydd gymhwyso ynglŷn â’r modd creadigol newydd o addysgu. Ond, ar y llaw arall, ydy addysgwyr profiadol yn anghytuno â’r diwygiad hwn a’r ffordd newydd o addysgu plant a phobl ifanc gan i Ddyfodol Llwyddiannus (2015) pwysleisio’n gryf mai rhaid i bob athro, darpar athro ac arweinydd addysgol sicrhau cysondeb ar draws y meysydd dysgu a phrofiad er mwyn cynnwys ac ymestyn pob dysgwr boed ag anghenion dysgu ychwanegol neu beidio.   
Adfyfyrio, Gwerthuso a’r Camau Nesaf
“Teacher development can be thought of as a mechanism for driving change in education systems, or it can be seen as a strategy for empowering individuals and teams to improve their professional knowledge and pedagogy” (Dillon a Maguire 2011 t. 112).
Dylai darpar athrawon, athrawon cymwysedig, arweinwyr ysgolion ac uwch arweinwyr addysg ddefnyddio’r broses werthuso ac adfyfyrio yn barhaus yn ôl Buchanan a Cosenza (2018). Cefnoga lawer o lenyddiaeth y rhesymeg o werthuso ac adfyfyrio’n barhaus mewn cyd-destun addysg a honna Fitton et al (2010) mai dyma’r modd fwyaf effeithiol i adnabod cryfderau a gwendidau ynghylch addysgu a dysgu.
Teimla Bates (2015) gellid dilyn strwythur amrywiaeth o fodelau adfyfyriol er mwyn gwerthuso’n effeithiol ac adfyfyrio mewn cyd-destun addysg megis Kolb, Gibbs, Driscoll, Schon, Brookfield, Costa a Kallick. Yn atodol, diffinia Bates (2015 t. 63) strwythur model adfyfyriol Costa a Kallick fel ffrind critigol a ffynhonnell o gefnogaeth i addysgwyr gan fod chew cham i’r model adfyfyriol hwn: cofnodi canfyddiadau, gwerthuso, adborthi, gosod deilliannau ar gyfer gwell ddarpariaeth, cwestiynu a phrofi. Drwy adfyfyrio a gwerthuso’n effeithiol, gall addysgwyr dysgu drwy gamgymeriadau, ehangu eu gallu presennol, gyrru gwelliannau, gweithredu newid a diwygio arfer presennol i ddylanwadu’n fwy effeithiol ar ddysgwyr (Forde et al 2006).
Fel darpar athro, rhaid cyfeirio’n barhaus at y safonau proffesiynol er mwyn cynllunio, gwerthuso, adfyfyrio, dysgu ac addysgu’n effeithiol. Cwmpasa meini prawf llwyddiant y safonau proffesiynol pum gwerth ac ymagwedd allweddol: addysgeg, cydweithredu, arloesi, dysgu proffesiynol ac arweinyddiaeth (Llywodraeth Cymru 2020). Bu rhaid i bob darpar athro yng Nghymru tystiolaethu’r ymagweddau a gwerthoedd hyn yn eu harfer tra ar leoliad ymarfer dysgu a bwriedir y safonau proffesiynol cenedlaethol eu datblygu a’u paratoi’n llawn i ymgymryd â rôl athro.
“Reflection involves thinking and asking ourselves question. Reflecting and learning from our experiences can enable us to better support the pupils we work with” (Bentham 2011 t. 3). 
Felly, drwy ymchwilio llenyddiaeth berthnasol, gwerthuso yn fanwl, ac adfyfyrio’r digwyddiad critigol arsylwyd yr arsylwr ar leoliad yn ysgol A, gellid amlinellu ac argymell y camau nesaf i weithredu. Awgryma’r arsylwr dylid sicrhau cysondeb, cydraddoldeb, parch, disgyblaeth a ffiniau pendant i bob disgybl yn yr ystafell ddosbarth a dylai athrawon magu perthnasoedd positif ac onest â dysgwyr. Dangosa ymchwil fod disgyblion ag ADY, Awtistiaeth ac anghenion ymddygiadaeth megis ADHD yn ymateb yn bositif i athrawon sy’n gwrando arnynt, yn dangos diddordeb, yn eu trin yn gyfartal ac yn eu cynnwys ym mywyd pob dydd ysgol (Peer a Reid 2012). Gan mai’r digwyddiad critigol a arsylwyd yn uwcholeuo materion ymddygiadaeth ac ADHD dysgwyr, gellid argymell hyfforddiant pellach ar ADY ac ymddygiadaeth fel y cam nesaf i weithredu. Teimla’r arsylwr gall yr argymhelliad hwn fod o fudd i ddarpar athrawon, athrawes B a disgyblion ysgol A. Yn yr un modd, gall hyfforddiant, profiadau a gwerthuso ac adfyfyrio’n barhaus cynnig cyfleoedd gwerthfawr i athrawon, darpar athrawon ac arweinwyr addysg atgyfnerthu eu dealltwriaeth bresennol. Yn yr un modd, datblyga athrawon a darpar athrawon amrywiaeth o ffyrdd i addysgu plant a phobl ifanc ag anghenion yn effeithiol drwy werthuso eu harfer a mynychu rheoli perfformiadau rheolaidd. Cynniga’r dulliau hyn o werthuso ac adfyfyrio modd i addysgwyr ddatblygu’n proffesiynol (Forde et al 2006).
Casgliad
Drwy adlewyrchu ar ymchwil a chynnwys y traethawd hwn, gellid dadlau bod y darpar athro wedi dilyn polisïau a deddfwriaethau diweddar i ganfod y dystiolaeth angenrheidiol er mwyn ymateb i’r meini prawf llwyddiant. Dilynwyd polisïau a gweithdrefnau diogelu ac amddiffyn i sicrhau cyfrinachedd wrth drafod data personol dysgwyr ysgol A. Drwy werthuso’r camau ymchwil, y dystiolaeth a gasglwyd, a’r cyfnodau arsylwi yn ysgol A, llwyddwyd y darpar athro i fod yn ymchwilydd niwtral, sgeptigol, a moesegol.    
Yn ystod y traethawd hwn, trafodwyd a thystiolaethwyd nifer o feysydd a heriau sy’n dylanwadu ar system addysg Cymru heddiw megis ADY, tlodi, prinder cyllid, diffyg adnoddau, cyfleusterau annigonol a Chwricwlwm i Gymru 2022. Yn ogystal, ymchwiliwyd a thystiolaethwyd impact Covid19 ar lesiant ddysgwyr heddiw.
Drwy asesu a gwerthuso’r hyn a chafodd eu harsylwi yn ysgol A, teimla’r darpar athro ei fod wedi datblygu dealltwriaeth gadarn o ddamcaniaethu, athroniaethau, ddeddfwriaethau, modelau adfyfyriol, ddibenion Cwricwlwm i Gymru a’r pum safon broffesiynol.

